CELEX: 62011CN0520
Language: hu
Date: 2011-10-11 00:00:00
Title: C-520/11. sz. ügy: 2011. október 11-én benyújtott kereset — Európai Bizottság kontra Francia Köztársaság

10.12.2011   
            
            
               HU
            
            
               Az Európai Unió Hivatalos Lapja
            
            
               C 362/15
            
         2011. október 11-én benyújtott kereset — Európai Bizottság kontra Francia Köztársaság
   (C-520/11. sz. ügy)
   2011/C 362/22
   Az eljárás nyelve: francia
   
      Felek
   
   
      Felperes: Európai Bizottság (képviselők: F. Jimeno Fernández és D. Bianchi meghatalmazottak)
   
      Alperes: Francia Köztársaság
   
      Kereseti kérelmek
   
   Az Európai Bizottság azt kéri a Bíróságtól, hogy:
   
               —
            
            
               állapítsa meg, hogy a Francia Köztársaság — mivel nem hajtotta végre a Franciaországot a klasszikus surlókór előfordulásában bizonyítottan érintett gazdaságokból származó tejnek és tejtermékeknek az említett ország területére élelmiszercélú felhasználás céljából történő behozatalát megtiltó intézkedések alkalmazásának felfüggesztésére felszólító 2009/726/EK bizottsági határozatot — nem teljesítette az EUSZ 4. cikk (3) bekezdéséből és az EUMSZ 288. cikkből eredő kötelezettségeit;
            
         
               —
            
            
               a Francia Köztársaságot kötelezze a költségek viselésére.
            
         
      Jogalapok és fontosabb érvek
   
   2009. február 25-én Franciaország rendeletet fogadott el a fertőző szivacsos agyvelőbántalom kockázatának kitett juh- és kecskefélékből származó, emberi fogyasztásra szánt tej és tejtermékek, valamint tejet tartalmazó termékek Franciaország területére történő behozatalának tilalmáról.
   A Bizottság az Élelmiszerlánc- és Állat-egészségügyi Állandó Bizottsághoz (CPCASA) fordult az említett ideiglenes nemzeti védintézkedések meghosszabbítása, módosítása vagy hatályon kívül helyezése céljából.
   A rendelkezésre álló tudományos vélemények, valamint a CPCASA-val folytatott konzultációk alapján 2009. szeptember 24-én a Bizottság úgy vélte, hogy a Franciaország által elfogadott ideiglenes védintézkedések — még az elővigyázatosság elvének figyelembevételével is — túlmutatnak azon, ami az emberi egészséget fenyegető komoly kockázat elkerüléséhez szükséges, és a 178/2002 rendelet (1) 54. cikkének (2) bekezdése alapján elfogadta a Franciaországot az ezen intézkedések alkalmazásának felfüggesztésére felszólító 2009/726/EK határozatot (2).
   A Francia Köztársaság keresetet nyújtott be az említett határozat megsemmisítése iránt. Nem kérte azonban a határozat végrehajtásának felfüggesztését.
   A Bizottság úgy véli, hogy a Francia Köztársaság — mivel nem hajtotta végre a fent említett határozatot — nem teljesítette az EUSZ 4. cikk (3) bekezdéséből és az EUMSZ 288. cikkből eredő kötelezettségeit.
   Elsősorban — az EUSZ 4. cikk (3) bekezdésének megfelelően — a tagállamok a Szerződésekből, illetve az Unió intézményeinek intézkedéseiből eredő kötelezettségek teljesítésének biztosítása érdekében megteszik a megfelelő általános vagy különös intézkedéseket.
   Másodsorban az EUMSZ 288. cikk akként rendelkezik, hogy valamely határozat — teljes hatékonyságának biztosítása érdekében — teljes egészében kötelező azokra nézve, akiket címzettként megjelöl.
   Végül pedig — mivel a Francia Köztársaság által a 2009/726/EK határozattal szemben benyújtott megsemmisítés iránti kereset nem felfüggesztő hatású és a Francia Köztársaság nem kérte a végrehajtás felfüggesztését — a megtámadott határozat alkalmazását nem függesztették fel.
   
      (1)  Az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszer-biztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendelet (HL L 31., 1. o.; magyar nyelvű különkiadás 15. fejezet, 6. kötet, 463. o.).
   
      (2)  A Franciaország által a klasszikus surlókór előfordulásában bizonyítottan érintett gazdaságokból származó tejnek és tejtermékeknek az említett ország területére történő behozatala tekintetében hozott ideiglenes védintézkedésekről szóló, 2009. szeptember 24-i bizottsági határozat (HL L 258., 27. o.).